**Integračné centrum Košického kraja pomohlo už vyše tritisíc ľuďom**

*Zapojené organizácie podajú pomocnú ruku ľuďom z Ukrajiny aj v roku 2024.*

Košice 24. januára 2024 - Integračné centrum Košického kraja, ktoré vzniklo s cieľom dlhodobej podpory ľudí prichádzajúcich z Ukrajiny, pokračuje vo svojej činnosti aj v roku 2024. Novým prevádzkovateľom bude trojčlenné konzorcium organizácií Človek v ohrození, Liga za ľudské práva a Mareena, ktoré sa špecializujú na pomoc cudzincom a tvorbu národných politík v tejto oblasti.

*„Založiť Integračné centrum Košického kraja spolu s partnermi, ktorí najlepšie vnímajú potreby odídencov, sa od začiatku javilo ako dobrý krok. Jeho fundovaní pracovníci spočiatku podávali pomocnú ruku pri najnevyhnutnejších úkonoch, pomoc sa postupne zamerala na začleňovanie cudzincov do života v kraji, na Slovensku. Portfólio služieb je naďalej komplexné a realizované na vysokej úrovni,“* informoval predseda Košického samosprávneho kraja Rastislav Trnka.

Župa po začiatku ruskej invázie na Ukrajinu v júni 2022 spojila sily s organizáciami a združeniami Nadácia DEDO, Liga za ľudské práva, Mareena, Človek v ohrození, ETP Slovensko, Všetci pre rodinu, n.o., DORKA, n.o., Oáza – nádej pre nový život, n.o. a Arcidiecézna charita Košice. Pod záštitou župy vzniklo v Košiciach Integračné centrum Košického kraja, pričom jeho prevádzkovateľom bola Nadácia DEDO. Počas fungovania Integračného centra sa partnerom stala aj Liga za duševné zdravie.

„*Na úvod bolo potrebné nastaviť procesy a model spolupráce. Ako koordinátorovi a jednému z iniciátorov myšlienky vzniku centra na pomoc Ukrajincom sa nám to podarilo pomerne dobre prepracovať a centrum uviesť do prevádzky. Za rok a pol sme pomohli viac ako 3000 jednotlivcom, napríklad bývanie sme našli pre viac ako 300 rodín*. *Centrum pôvodne založilo 9 organizácií, situácia si vtedy vyžadovala rýchle a efektívne riešenie, dnes ho povedú tie organizácie, pre ktoré je pomoc utečencom a zraniteľným skupinám hlavným poslaním. Nadácia DEDO bude aj naďalej pracovať na napĺňaní svojej misie ukončovania bezdomovectva rodín na východnom Slovensku,*“ hovorí Alena Vachnová z Nadácie DEDO, ktorá centrum viedla.

Odídenkyne a odídenci z Ukrajiny môžu v centre naďalej ~~od založenia centra až po súčasnosť~~ vyhľadať pomoc v súvislosti s orientáciou v meste Košice, pri komunikácii s úradmi, s hľadaním ubytovania a zamestnania, umiestňovaním detí do vzdelávacích zariadení alebo prihlasovaním na kurzy slovenského jazyka. Súčasťou služieb je i psychologické a právne poradenstvo.

„*Ďakujeme Nadácii DEDO za doterajšiu koordináciu a prevádzku Integračného centra Košického kraja. V roku 2024 budeme pomáhať ľuďom prichádzajúcim z Ukrajiny v užšom kruhu v spolupráci s Mareenou a Človekom v ohrození. Budeme sa snažiť, aby naša dlhoročná expertíza a skúsenosti prispeli k tomu, že noví obyvatelia Košického samosprávneho kraja budú mať aj naďalej k dispozícii kvalitné služby*,“ uviedla za konzorcium organizácií Miroslava Mittelmannová, programová riaditeľka Ligy za ľudské práva.

Centrum bude svoje služby poskytovať klientom aj naďalej vo svojich priestoroch na Strojárenskej ulici v Košiciach v pracovné dni v rovnakom čase od 8.30 h. do 12.00 h. a 13.00 h. do 16.00 h. Formy pomoci a ďalšie podrobnosti sú dostupné na stránke [www.ukraineslovakia.sk/sk/services/p7779/](https://www.ukraineslovakia.sk/sk/services/p7779/).

**Kontakt pre médiá:**

Jana Krajkovičová

Riaditeľka pre komunikáciu

Nadácia DEDO

krajkovicova@nadaciadedo.sk, 0911 880 069

Tomáš Kušnír

Manažér komunikácie

Liga za ľudské práva

kusnir@hrl.sk, 0918 682 457